《扫花游 题生香馆女史“茶烟煮梦图”》
清代·叶绍本

乱红满径，正濛濛春昼，谢家庭院。重帘低亚。恰苔黏雨砌，絮飞风幔。

石鼎涛声，刚道雪芽初碾。槐阴转。乍一晌游仙，绿窗人倦。

本是瑶台伴。记写韵前生，步虚天半。凤翎轻蹑。问瞢腾可到，蕊珠宫殿。

香茗才华，惆怅蓬莱清浅。尘缘短，剩河阳、鬓丝空感。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。